Andijonlik ayol Toshkent aeroportida tilla taqinchoqlar bilan qo‘lga tushdi

“Istanbul—Toshkent” aviareysining bojxona nazorati chog‘ida andijonlik fuqaro R.Madaminova amaldagi tartiblarga zid tarzda va yashirin ravishda qiymati 25,6 million so‘mdan ortiq salkam 641 gramm og‘irlikdagi 127 dona tilla va zargarlik buyumlarini O‘zbekiston hududiga olib kirishga uringani aniqlandi. Endi ushbu buyumlar o‘rnatilgan tartibda davlat foydasiga musodara qilinadi.

 Foto © tutgrodno.com
Hozirda yuqoridagi holat yuzasidan bojxona tekshiruvlari va surishtiruv harakatlari davom ettirilmoqda.
Ta’kidlash joiz, jismoniy shaxslar respublikamizga umumiy og‘irligi 30 grammdan oshmaydigan qimmatbaho metall va qimmatbaho toshlardan yasalgan faqatgina beshtagacha zargarlik buyumlarini olib kirishlari mumkin.
O‘zbekiston Respublikasi Davlat bojxona qo‘mitasi matbuot xizmati bergan ma’lumotlarga ko‘ra, joriy yilning o‘tgan davri mobaynida respublikamiz bojxonachilari tomonidan huquqni muhofaza qiluvchi boshqa idoralar vakillari bilan hamkorlikda aniqlangan 286 ta qonunbuzarlik holatlarida qiymati 6,8 milliard so‘mdan ortiq bo‘lgan salkam 87 kg tilla va zargarlik buyumlarining noqonuniy olib o‘tilishiga chek qo‘yildi.